اتسودنت يا وطن؟ شنهي شبيك؟
بيك اليمة كلهة وشعبك ايعاني
الطايح منذبح والوگف هم مذبوح!
ماتعرف المجني عليه والجاني؟
منصوبة الچوادر مارضت تنشال
... إذا ينشال چادر ينصب ثاني
دفانة شكثر ما گاموا يلحكون
حتى العدل يصرخ وين دفاني؟
ومراجيح المدينة ماكو بيهة اطفال
واطفالك خطية لعيدك اتاني
كسروا باب گلبي لعيدك متانين
وطلبة هدومهم واحد من الثاني
وتدور السنة وراس السنة مگطوع
وما ينولد عيسى ومريم اتاني
وعيدك لابس اسود يمشي وي عاشور
إيد بأيد واحد كاض بالثاني!!
علگتك حرز برداني من الخوف
بعدني ما خفت عتيتلي رداني
وكتبت اسمك طلاسم تطرد الشيطان
ومشة الشيطان عني وصرت شيطاني
بنص خارطة گلبي انتة الك عنوان
بخارطتك ادور ماكو عنواني؟
إذن واجب علينة نغير الاسماء
تصير انتة المواطن والوطن آني
وخندوّر وطن ياوطن آنه وياك
مو الگة مجان و تاخذ مجاني
من گد ضيجتي اشكبرك وشوفك خيط
واصيرن ثقب ابرة وتغفة بحضاني
انته اكبر وطن واصغر سجن بالكون
والمسجون آنة وانتة سجاني
وينشدوني عليك شلونة وضعة وياك
واگلهم مو طبيعي اهواي داراني
وتطردني من ادگ بابك واگل للناس
طار من الفرح لمن تلگاني
شطبتني من سجللك وانه اگل للناس
نقلني من سجله الگلبه وداني
وبيني وبين نفسي گلت وطن مكروه
ماطلعت ثگيله وعوجت الساني
وگالو شلع گلبك...
كالو باك عمرك...
وكالوا عدم اهلك...
گلت يعني شصار؟
شكو بيهه اذا محبوبي شاقاني؟؟؟
وترس ذاني سمعتك گت علي مكروه
واگل لهلي الوطن محبوب سماني
وترس ذاني سمعتك گت علي جاسوس
وگلت بوية الوطن ناطور خلاني
وترس ذاني سمعتك گت علي مووو زين
سمعت الزين بس والمووو تعداني
وترس ذاني سمعتك گلت خائن هاذ
وگلت ماگال بس تسمع غلط ذاااااااني
انته لو وطن ليش انه ضايع بيك؟
افرض ضايع... المفروض تلگاني
وانته لو وطن ماجدّت النسوان
ولا لامس إديهة القاصي والداني
وانتة لو وطن چا ما كتلت حسين
وتطرد زينب البيت آل سفياني
وانتة لو وطن چا ضلّي بيك اخوان
ليش اتفرهدوا واحد ورى الثاني؟
اخواني باوسوك وطلع حلگك حوت
بيونس شبهت وبلعت خوووووواني
مـــــــــــنقول ..